Id-Direttiva tal-Kummissjoni 2002/82/KE
tal-15 ta' Ottubru 2002
li temenda d-Direttiva 96/77/KE li tispeċifika l-kriterji ta' purità rigward l-addittivi ta' l-ikel apparti mill-kuluri u s-sustanzi li jagħtu l-ħlewwa
(Test b'relevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li jirrigwardaw l-addittivi ma' l-ikel awtorizzati għall-użu fl-oġġetti ta' l-ikel maħsuba għall-konsum mill-bniedem [1], kif emendata bid-Direttiva 94/34/KE tal-Parlament Ewropew u tal-Kunsill [2] u partikolarment l-Artikolu 3(3)(a) tagħha,
Wara li kkonsultat lill-Kumitat Xjentifiku dwar l-Ikel,
Billi:
(1) Id-Direttiva 95/2/KE tal-Parlament Ewropew u tal-Kunsill tal-20 ta' Frar 1995 rigward l-addittivi ta' l-ikel apparti mill-kuluri u s-sustanzi li jagħtu l-ħlewwa [3], kif l-aħħar emendata bid-Direttiva 2001/5/KE [4], telenka dawk is-sustanzi li jistgħu jintużaw bħala addittivi, apparti milli dawk li huma koloranti u s-sustanzi li jagħtu l-ħlewwa fl-oġġetti ta' l-ikel.
(2) Id-Direttiva tal-Kummissjoni 96/77/KE [5], kif l-aħħar emendata bid-Direttiva 2001/30/KE [6] tistabbilixxi l-kriterji tal-purità għall-additivi apparti minn dawk li huma koloranti jew sustanzi li jagħtu l-ħlewwa kif imsemmija fid-Direttiva 95/2/KE.
(3) Huwa meħtieġ li jkunu adattati għall-progress tekniku il-kriterji tal-purità eżistenti stabbiliti fid-Direttiva 96/77/KE u li jkunu stabbiliti kriterji ġodda tal-purità għal dawk l-addittivi ta' l-ikel li dwarhom din kienet nieqsa.
(4) Huwa meħtieġ li jittieħed kont tal-ispeċifikazzjonijiet u t-teknika analitika għall-addittivi kif stabbilit fil-Codex Alimentarius kif abbozzat mill-Kumitat Konġunt ta' l-Esperti FAO/WHO rigward l-Addittivi ta' l-Ikel (JECFA).
(5) Id-Direttiva 96/77/KE għandha għalhekk tkun emendata kif xieraq.
(6) Il-miżuri previsti f'din id-Direttiva huma b'konformità ma l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali.
ADOTTAT DIN ID-DIRETTIVA
Artikolu 1
L-Anness tad-Direttiva 96/77/KE huwa emendat kif stabbilit fl-Anness ta' din id-Direttiva.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi ma' din id-Direttiva sal-31 ta' Awissu 2003 l-aktar tard. Huma għandhom minnufih jinformaw b'dan lil-Kummissjoni.
Meta l-Istati Membri jadottaw dawn id-disposizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'referenza tali fl-okkażjoni tal-publikazzjoni uffiċjali tagħhom. L-Istati Membri għandhom jiddeterminaw kif tali referenza għandha ssir.
Artikolu 3
Din id-Direttiva għandha tidħol fis-seħħ fil-għoxrin jum ta' wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-15 ta' Ottubru 2002.